A4-0079/99

Päätöslauselma Irakista ja sen lähialueilta tulevien maahanmuuttajien suuresta määrästä: neuvoston 26 päivänä tammikuuta 1998 hyväksymä Euroopan unionin toimintasuunnitelma (5573/98 - C4-0124/98)

Euroopan parlamentti, joka

- ottaa huomioon työjärjestyksensä 51 artiklan,

- ottaa huomioon Euroopan unionista tehdyn sopimuksen K.6 artiklan,

- ottaa huomioon neuvoston 25. helmikuuta 1998 päivätyn kirjeen, jolla välitetään Irakista ja sen lähialueilta tulevien maahanmuuttajien suurta määrää koskeva Euroopan unionin toimintasuunnitelma,

- ottaa huomioon 15. tammikuuta 1998 antamansa päätöslauselman kurdipakolaisista ja Euroopan unionin kannasta ((EYVL C 34, 2.2.1998, s. 154.)),

- ottaa huomioon kansalaisvapauksien ja sisäasiain valiokunnan mietinnön sekä ulko- ja turvallisuusasiain sekä puolustuspolitiikan valiokunnan lausunnon (A4-0079/99),

A. ottaa huomioon, että toimintasuunnitelma koskee enemmän oikeus- ja sisäasioiden alalla tehtävää yhteistyötä kuin yhteistä ulko- ja turvallisuuspolitiikkaa, sillä painopiste on laittoman maahanmuuton estämisessä,

B. ottaa huomioon, että Euroopan unionista tehdyn sopimuksen K.6 artiklassa määrätään muun muassa, että: puheenjohtajisto kuulee Euroopan parlamenttia tässä osastossa tarkoitettujen alojen keskeisistä näkökohdista ja huolehtii siitä, että Euroopan parlamentin näkemykset otetaan aiheellisella tavalla huomioon,

C. ottaa huomioon, että Euroopan unionista tehdyn sopimuksen yhteistä ulko- ja turvallisuuspolitiikkaa koskevan J.7 artiklan sisältö on lähes samanlainen,

D. ottaa huomioon, että Euroopan parlamenttia ei kuultu ennen neuvoston päätöstä,

E. ottaa huomioon, että toimintasuunnitelmaa ei tästä syystä ole hyväksytty oikeudellisten säännösten mukaisesti,

F. ottaa huomioon, että toimintasuunnitelmassa käsitellään seuraavia tärkeitä aiheita: maahanmuuton syy- ja alkuperäanalyysin parantaminen, yhteyksien kehittäminen Turkin hallitukseen ja Yhdistyneiden kansakuntien pakolaisasiain päävaltuutettuun, humanitaarisen avun tehokkuuden varmistaminen, turvapaikkamenettelyjen tehokas soveltaminen, turvapaikkamenettelyjen väärinkäytön estäminen, järjestäytyneen rikollisuuden osallistumisen torjunta, laittoman maahanmuuton torjunta sekä johdonmukaisen ja yhteensovitetun täytäntöönpanon, seurannan ja tarkistamisen varmistaminen,

G. katsoo, että on näihin kysymyksiin on kiinnitettävä huomiota,

H. ottaa huomioon, että osaa turvapaikanhakijoista, joilta turvapaikka on evätty, ei voida palauttaa, koska he joutuisivat vaaraan siinä maassa, johon heidän pitäisi palata,

I. ottaa huomioon, että YK:n erityisesittelijän marraskuussa 1998 laatiman Irakia koskevan viimeisimmän kertomuksen mukaan Irakin hallitus on karkottanut maasta yli 15 000 syntyperältään kurdia (suurin osa heistä naisia ja lapsia) osana pyrkimyksiään muuttaa tämän öljyvaroiltaan rikkaan alueen etnistä kokoonpanoa,

J. ottaa huomioon, että turvapaikkamenettelyjä voidaan käyttää väärin etupäässä siksi, että jäsenvaltioiden päätöksiä täytyy odottaa liian kauan ja siksi, että jäsenvaltiot eivät ole saaneet aikaan sopimuksia, joilla estettäisiin se, että turvapaikanhakijat voivat pyytää turvapaikkaa useasta jäsenvaltiosta peräjälkeen,

K. ottaa huomioon, että jäsenvaltiot eivät ole useissa tapauksissa päässeet tyydyttäviin sopimuksiin niiden turvapaikanhakijoiden takaisinotosta, joiden hakemukset on hylätty valtioissa, joista he tulivat ja joissa heidät (ensin) otettiin vastaan tai joita voidaan pitää vastuullisena heidän saapumisestaan Euroopan unioniin,

L. ottaa huomioon, että on säilytettävä sopiva tasapaino laittoman maahanmuuton, erityisesti ihmiskaupan torjunnan ja tosiasiallisia turvapaikanhakijoita koskevien humanitaaristen velvoitteiden välillä; olisi mihin hintaan hyvänsä vältettävä turvapaikanhakijoiden leimaamista, ja tähän suureen ongelmaan olisi ehdottomasti löydettävä ratkaisu;

Valmistelu, täytäntöönpano, seuranta ja tarkistaminen

1. Vaatii, että komissio tekee kolmen kuukauden kuluessa uuden ehdotuksen, josta parlamenttia kuullaan ennen kuin neuvosto tekee päätöksensä, sillä nykyinen toimintasuunnitelma ei ole juridisesti pätevä;

2. Hyväksyy sen, että toimintasuunnitelman perustella tehdään vielä tutkimuksia, mutta katsoo, että koska toimintasuunnitelmaa ei vahvistettu lainmukaisesti, jäsenvaltiot eivät saa perustaa lainsäädäntötoimia siihen, ja että toimintasuunnitelmasta johtuvat toimenpiteet eivät voi saada rahoitusta ilman Euroopan parlamentin nimenomaista hyväksyntää;

3. Tunnustaa ongelmien monimutkaisuuden, mutta tähdentää kuitenkin, että keskittyminen tiettyihin seikkoihin olisi suositeltavampaa usein käsiteltävien «tulevien» aloitteiden yksityiskohtaisen luettelon asemesta, koska nämä aloitteet usein viivästyttävät ongelmien tuloksellista käsittelyä;

4. Vaatii saada käyttöönsä kaikki toimintasuunnitelman täytäntöönpanoa ja seurantaa koskevat asiakirjat, mukaan lukien asiakirjat, joista on keskusteltu K4-komiteassa;

Maahanmuuton syy- ja alkuperäanalyysin parantaminen

5. Katsoo, että alueelle ovat ominaisia olosuhteet, joissa ihmisoikeuksia loukataan suhteellisen usein, (kansalais)sodat ovat tavallisia ja vähemmistöjen (poliittinen) sortaminen on jokapäiväistä;

6. Muistuttaa Turkin hyökkäyksistä alueella;

7. Toteaa, ettei ole kysymys äkillisestä suuresta pakolaistulvasta, vaan sellaisten ihmisten jatkuvasta virrasta, jotka eri syistä haluavat pois alueelta;

8. Huomauttaa, että tässä yhteydessä syntyy käsitys, että suurta osaa pakolaisvirrasta ohjailevat ihmiset, jotka toimivat hyötymistarkoituksessa ja/tai rikollisin perustein;

9. Toteaa, että tämä ei muuta sitä tosiasiaa, että on tehtävä ero niiden välillä, jotka pakenevat alueelta heidän turvallisuuttaan uhkaavan vaaran takia, ja niiden, jotka pakenevat alueelta kohtaamiensa kurjien elinolosuhteiden takia;

10. Kehottaa komissiota tekemään maahanmuuton motiiveja ja syitä koskevan tutkimuksen yhdessä Yhdistyneiden kansakuntien pakolaisasiain päävaltuutetun ja Amnesty Internationalin kanssa ja esittämään tutkimuksen tulokset parlamentille kolmen kuukauden kuluessa;

11. Ei hyväksy sitä, että toimintasuunnitelmassa puhutaan Irakista ja sen lähialueilta tulevista maahanmuuttajista ja luodaan täten vaikutelma, että on kysymys etupäässä irakilaisista ja kurdipakolaisista, vaikka uhrit (ks. K4-komitean muistio, 28. huhtikuuta 1998) ovatkin suurelta osin Bangladeshista, Pakistanista, Sri Lankasta ja Egyptistä tulevia ihmisiä;

12. Katsoo, että Euroopan unionin on taattava suurin mahdollinen apu alueille, jotka joutuvat ottamaan vastaan erittäin suuren selkkausalueilta tulevan maahanmuuttajien virran, jotta varmistetaan se, että ne pystyvät selviytymään kyseisten alueiden ja niiden lähialueiden selkkausten aiheuttamista humanitaarisista ongelmista;

Yhteyksien kehittäminen Turkin hallitukseen ja Yhdistyneiden kansakuntien pakolaisasiain päävaltuutettuun - mahdollinen rahoitus

13. Viittaa aikaisempiin päätöslauselmiinsa Turkista ja korostaa, että ratkaisu ihmisoikeuksiin ja vähemmistöjen kunnioittamiseen kohdistuvien loukkauksien ongelmaan Turkissa on löydettävä ennen kuin Turkin hallitus voi saada Euroopan unionin mandaatin tai toimia sen neuvonantajana;

14. Pyytää Turkin viranomaisia käyttämään hyväkseen nykytilannetta, jotta kurdikysymykseen löydettäisiin poliittinen ratkaisu;

15. Pyytää jäsenvaltioita, neuvostoa ja komissiota lisäämään ponnistelujaan yhteisen ulkopolitiikan luomiseksi ottaen huomioon kurdien sorron aiheuttaman haasteen;

16. Tunnustaa kuitenkin, että maantieteellisen sijaintinsa johdosta Turkin on osallistuttava alkuvastaanottoon, ja korostaa, että tämän vastaanoton on tapahduttava ihmisarvoa ja kaikkia ihmisoikeusmääräyksiä kunnioittaen;

17. Katsoo, että pakolaisasiain päävaltuutetun on oltava päävastuussa alkuvastaanoton järjestämisestä ja toteuttamisesta Turkissa;

18. Katsoo, että unionin varoja ei saa käyttää Turkissa sijaitseviin laitoksiin, joissa pidetään laittomia maahanmuuttajia, ellei ole varmuutta siitä, että ihmisiä, joiden vapautta rajoitetaan, pidetään perustellusti laittomina maahanmuuttajina ja ellei riippumattomalla seurantajärjestelyllä varmisteta ihmisoikeuksien kunnioittamista, ja korostaa, että jos edellytykset täyttyvät, on käytettävä talousarviossa erityisesti tähän tarkoitukseen osoitettuja määrärahoja eikä Meda-ohjelman määrärahoja;

Turvapaikanhakumenettelyjen tehokas soveltaminen

19. Katsoo, että ensisijaisesti on pyrittävä vaihtoehtoiseen pakolaisuuteen kotimaassa tai kyseisellä alueella, ja pitää parempana pakolaisista huolehtimista kulttuurillisesti mahdollisimman samankaltaisessa maassa;

20. Katsoo tästä syystä, että on luotava yhteydet paitsi Turkkiin myös muihin alueen maihin, joiden olisi oltava mukana tarjoamassa turvapaikkaa;

Turvapaikkamenettelyn väärinkäytön estäminen ja laittoman maahanmuuton torjunta

21. Pyytää komissiota esittämään heti Amsterdamin sopimuksen tultua voimaan ehdotuksen direktiiviksi turvapaikkamenettelyn nopeuttamisesta ja ehdotuksen järjestelyksi, jolla turvataan niiden turvapaikanhakijoiden, joiden hakemukset on hylätty, palaaminen, samalla täysin noudattaen Geneven sopimusta ja yleisesti sovellettuja humanitaarisia perusteita, jotka ovat esteenä näiden turvapaikanhakijoiden palauttamiselle;

22. Katsoo, että laitonta maahanmuuttoa on ankarasti torjuttava, mutta Euroopan unioniin ilman papereita tulevia ihmisiä ei saa automaattisesti karkottaa laittomina maahanmuuttajina unionin jäsenvaltioiden alueelta;

23. Vaatii jäsenvaltioita ja unionia varmistamaan sen, että luodaan tehokas (monenkeskinen ja kahdenvälinen) väline, jotta ihmisten salakuljetusta torjutaan lähtömaissa, kauttakulkumaissa ja kohdemaissa ja jotta mahdollisuuksien mukaan estetään salakuljetus säätämällä rangaistuksista ja käyttämällä tehokasta poliisitutkintaa, jota seuraavat syytetoimet ja tehokkaat rangaistukset, sekä tarjoamalla selkeää tietoa mahdollisille rikoksen uhreille;

Järjestäytyneen rikollisuuden osallistumisen torjuminen

24. Odottaa, että toteutetaan tehokkaampia ja käytännöllisempiä toimenpiteitä, ja toivoo, että parlamenttia kuullaan tässä asiassa;

25. Kehottaa puhemiestään välittämään tämän päätöslauselman neuvostolle ja komissiolle sekä jäsenvaltioiden hallituksille ja parlamenteille.